**Εναλλακτικός τουρισμός και Ελλάδα**

**Πρόλογος** (ομιλία)

Αγαπητοί συνδημότες, Είναι γνωστό σε όλους μας ότι η χώρα μας είναι μια κατεξοχήν τουριστική χώρα, που φιλοξενεί κάθε χρόνο εκατομμύρια επισκέπτες από κάθε γωνιά του πλανήτη . Στο πλαίσιο του συνεδρίου που οργανώνεται στην περιοχή μας κεντρικό θέμα των συζητήσεων αποτελεί η εξέλιξη του τουρισμού, η ορθότερη αξιοποίησή του προς όφελος του κρατικού μηχανισμού, ο οποίος βρίσκεται σε οικονομική δυσπραγία και βιώνει ένα πρωτόγνωρο αδιέξοδο . Απαιτείται, βέβαια προγραμματισμός, οργάνωση, ψήφιση θεσμικού πλαισίου, ώστε η κερδοφόρα αυτή ενέργεια να μην καταστεί μέσω ικανοποίησης της απληστίας των λίγων .

**Πρόλογος (άρθρο)** Η οικονομική πρόοδος της χώρας είναι στενά συνυφασμένη με το θέμα του τουρισμού, καθώς επηρεάζει θετικά όλα τα μεγέθη της οικονομικής ζωής, ακόμη και τον παραγωγικό προσανατολισμό της χώρας. Παρά την αντικειμενική αυτή διαπίστωση, συμπεριφορές και νοοτροπίες ορισμένων νεοελλήνων, λειτουργούν αποθαρρυντικά και υπονομεύουν την τουριστική προσέλευση. Γεγονός δυσάρεστο που οφείλουμε να αντιμετωπίσουμε, προτείνοντας, παράλληλα, σκέψεις και ιδέες για την ενίσχυση και ανανέωση του τουρισμού στη χώρα .

 **Πλεονεκτήματα της Ελλάδας που την καθιστούν πόλο τουριστικής έλξης**

* Η Ελλάδα αποτελεί πόλο έλξης τουριστών **εξαιτίας του φυσικού περιβαλλοντικού πλούτου της.** Πραγματικά, η χώρα μας διαθέτει **φυσικές ομορφιές**, που συνδυάζουν το ηπειρωτικό και θαλασσινό στοιχείο και καλύπτουν τις προτιμήσεις κάθε επισκέπτη αναφορικά με τον τόπο διαμονής του. Είναι διάσημη η χώρα μας για τα νησιά, τις δαντελωτές παραλίες, την άγρια και συνάμα απόλυτη ομορφιά των ορεινών προορισμών .
* Η **πλούσια πολιτιστική κληρονομιά, οι αρχαιολογικοί χώροι**, το ιστορικό παρελθόν του ελληνικού λαού, γνωστό ανά την υφήλιο, συγκινούν και αποτελούν ισχυρό κίνητρο επίσκεψης και παραμονής των ξένων στη χώρα μας για αναψυχή και επιμόρφωση . Η φιλομάθεια, η λατρεία σε αρχαίους θησαυρούς, ο θαυμασμός των μνημείων του παρελθόντος ικανοποιούνται στον ελληνικό χώρο, που ως λίκνο πολιτισμού είναι γεμάτος από τα ένδοξα σύμβολα της ιστορίας και του πολιτισμού.
* Η **πατροπαράδοτη ελληνική φιλοξενία** αποτελεί ακόμη μια πρόκληση για να επισκεφτεί κάποιος την Ελλάδα. Οι τουρίστες απολαμβάνουν τη φιλική και πρόθυμη προσέγγιση των γηγενών, την επιθυμία τους να προσφέρουν μια ευχάριστη και άνετη διαμονή στον επισκέπτη, χωρίς δουλοπρέπεια και εκμετάλλευση, ώστε να αποκομίσει από τη χώρα μας τις καλύτερες εντυπώσεις και να γίνει ο πιο ένθερμος πρεσβευτής της στο εξωτερικό . Μάλιστα **η παροχή διευκολύνσεων προωθείται και από την κρατική μέριμνα με την υλοποίηση αξιόλογων έργων υποδομής,** που δελεάζουν τον τουρίστα.
* **Το** **κλίμα της Ελλάδας** είναι για πολλούς ένα ισχυρό κίνητρο να την επισκεφτούν και να απολαύσουν τις ομορφιές της. Είναι γεγονός ότι το κλίμα της Ελλάδας ευνοεί την ανάπτυξη του τουρισμού, καθώς δίνει τη δυνατότητα μακράς τουριστικής περιόδου, που καλύπτει περίπου ένα εύρος έξι ή και εφτά μηνών, παρέχοντας στον επισκέπτη την ευκαιρία να επιλέξει τον χρόνο παραμονής του. Παράλληλα, είναι ένα κλίμα εύκρατο που δεν επιβαρύνει με κανένα τρόπο την υγεία, αλλά **αναζωογονεί και προσφέρει αίσθημα χαλάρωσης και ηρεμίας.**
* Τέλος, η **ανάπτυξη εναλλακτικών μορφών τουρισμού** που προωθούνται τα τελευταία χρόνια ικανοποιούν τις προτιμήσεις και των πιο απαιτητικών. Η έλευση στην Ελλάδα μπορεί να συνδυαστεί με **δράση κυρίως οικολογικού ενδιαφέροντος**, που φαίνεται να απασχολεί περισσότερο τους σύγχρονους επισκέπτες . Ειδικότερα οι νέοι επιθυμούν να μπορούν να γνωρίσουν δημιουργικά τη χώρα που επισκέπτονται, κάτι που τους προσφέρεται με τον εναλλακτικό τουρισμό .

**Νεοελληνική νοοτροπία που επηρεάζει αρνητικά την τουριστική προσέλκυση**

* Η Ελλάδα σε όλη την ιστορική της πορεία, διακρίθηκε για τις φιλόξενες και ανθρωποκεντρικές αντιλήψεις. Δυστυχώς, όμως, παρατηρούνται ακόμα και σήμερα στην πολυπολιτισμική μας κοινωνία, **στοιχεία ξενοφοβικής νοοτροπίας και στιγματισμού της ετερότητας, που επηρεάζουν δυσμενώς την τουριστική προσέλευση**, ακυρώνοντας τα πατροπαράδοτα φιλόξενα αισθήματα των Ελλήνων.
* Παράλληλα, οι **τάσεις εκμετάλλευσης του τουριστικού κόσμου** που συχνά χαρακτηρίζουν τους απασχολούμενους στην τουριστική βιομηχανία μπορεί να λειτουργεί αποθαρρυντικά για όσους επιθυμούν να επισκεφτούν τη χώρα μας. Δεν είναι λίγες οι περιπτώσεις επικράτησης δυσμενούς σχολιασμού για **απόπειρες αισχροκέρδειας σε βάρος ιδίως των ξένων, που αμαυρώνουν την εικόνα της Ελλάδας**.
* Ταυτόχρονα, η **απουσία πλήρους οργάνωσης**, η έλλειψη κάποιες φορές επαγγελματισμού και η **απουσία επαρκούς κατάρτισης επιχειρηματιών** και επαγγελματιών μειώνουν την τουριστική δημοτικότητα της χώρας μας. Αυτό συμβαίνει, καθώς πολλοί είναι αυτοί που υποθέτουν ότι δεν θα τους παρασχεθούν οι απαραίτητες ανέσεις, υπηρεσίες και διευκολύνσεις και επιλέγουν άλλους προορισμούς .
* Σημαντική παράμετρο αποτελεί επίσης και η ασφάλεια που παρέχει μια χώρα για την προσέλκυση τουριστών. Πολλές φορές η Ελλάδα έχει παρουσιάσει μια εικόνα ανοχής της απέναντι στις ατασθαλίες πολιτών και ξένων με αποτέλεσμα να γεννάται μια **αίσθηση ανασφάλειας, αποτρεπτική για τους επίδοξους επισκέπτες της χώρας μας.**
* Χρήσιμη είναι, τέλος, και η ανάπτυξη μορφών εναλλακτικού τουρισμού, ο οποίος με αργούς ρυθμούς αναπτύσσεται στη χώρα μας. Όπως όλα έτσι και η τουριστική βιομηχανία οφείλει να εξελίσσεται και να ακολουθεί τις τάσεις των καιρών, που απαιτούν και άλλες μορφές τουριστικής συμπεριφοράς .

**Μορφές εναλλακτικού τουρισμού**

* Ο εναλλακτικός τουρισμός μπορεί να λάβει αρκετές μορφές με τα ανάλογα κάθε φορά οφέλη. Ο πιο διαδεδομένος είναι ο **οικοτουρισμό**ς, που επιτρέπει τη **σύνδεση με το φυσικό περιβάλλον και εμπνέει τον σεβασμό και την αγάπη για τη μάνα γη.** Έτσι, η καταστροφή που υφίσταται η φύση λόγω της οικοδομικής επιβάρυνσης και της υπερεκμετάλλευσής της για την κάλυψη των αυξανόμενων αναγκών περιορίζεται αισθητά .
* Μορφή εναλλακτικού τουρισμού αποτελεί και **ο εκπαιδευτικός και πολιτιστικός, που προάγει την πνευματική επαφή και επικοινωνία των λαών**. Στο πλαίσιο αυτού του είδους τουριστικής δραστηριοποίησης ευνοείται η **βαθύτερη γνωριμία των λαών,** επέρχεται ο πολιτιστικός συγκερασμός τους **σε κλίμα ισότιμης ανταλλαγής στοιχείων,** **αποφεύγεται η ασυδοσία και η άσκοπη περιπλάνηση** και βέβαια καταρρίπτονται στερεότυπα και προκαταλήψεις που εδραιώνουν την αναχρονιστική αντίληψη του ρατσισμού.
* Στο ίδιο κλίμα της εναλλακτικής αντίληψης κινείται και **ο αθλητικός τουρισμός, που σχετίζεται με την επικοινωνία ατόμων και λαών μέσω της διοργάνωσης αθλητικών εκδηλώσεων**. Ο αθλητισμός πάντοτε αποτελούσε φορέα ενοποίησης των λαών, επιφέροντας ακόμη και εκεχειρία σε περίοδο πολέμου. Ήταν και εξακολουθεί παράλληλα να είναι φορέας πνευματικής εγρήγορσης και κοινωνικοποίησης. Ο συνδυασμός του μάλιστα με τον τουρισμό σημαίνει την **αποφυγή της παθητικότητας** στην οποία οδηγούν οι άσκοπες διασκεδάσεις του συμβατικού τουρισμού και ταυτόχρονα ωθεί στη δραστικότερη ενασχόληση με τον αθλητισμό κινητοποιώντας ακόμα και τον κρατικό μηχανισμό για επίτευξη σχετικής υλικοτεχνικής υποδομής.
* Επιπρόσθετα, εναλλακτικός τουρισμός θεωρείται και **η επίσκεψη και διαμονή σε παράκτιους, παραλίμνιους, παραποτάμιους προορισμούς, καθώς και σε υγροβιότοπους,** που αποτελούν πόλους έλξης όσων ενδιαφέρονται για προστατευόμενα κυρίως είδη χλωρίδας και πανίδας. Με τον τρόπο αυτό αποφεύγονται τα κοσμικά μέρη και οι διάσημες παραλίες, οι οποίες υφίστανται αισθητική αλλοίωση, οι διακοπές παύουν να εξαντλούνται στα απρόσωπα τουριστικά πακέτα προσφορών, **επιτυγχάνεται ο συνδυασμός των διακοπών με τον περιβαλλοντικό εθελοντισμό.**
* Τελευταία, μάλιστα, προωθείται και **ο χειμερινός τουρισμός**, καταρρίπτοντας την αντίληψη ότι ταξίδια μπορούν να λαμβάνουν χώρα μόνο τα καλοκαίρια . Οι άνθρωποι με τον τρόπο αυτό απολαμβάνουν τους χειμερινούς προορισμούς, χαίρονται τις φυσικές ομορφιές μιας άλλης εποχής του χρόνου, βιώνουν τις εμπειρίες των χειμερινών δραστηριοτήτων, όπως είναι η ορειβασία και τα αθλήματα σε χιονοδρομικά κέντρα . Με τον τρόπο μάλιστα αυτό ενισχύονται οικονομικά και άλλες περιοχές της χώρας πέρα από τα νησιά και τις παραθαλάσσιες περιοχές.

**Προτάσεις ενίσχυσης και ανανέωσης του τουρισμού στη χώρα** .

* Επιβάλλεται να εστιάσουμε, κυρίως, σε **αναπτυξιακά έργα και σύγχρονες υποδομές**, **μέσα από έναν ορθολογικό προγραμματισμό** που θα καλύπτει ποιοτικά τις σύγχρονες ανάγκες των τουριστών. Έτσι, κινητοποιείται θετικά ο τουρισμός και ενισχύεται η οικονομία της χώρας.
* Συνακόλουθα, **υπάρχει ανάγκη κατάρτισης και διαρκούς επιμόρφωσης όλων των εμπλεκόμενων φορέων στον τουρισμό** . Με τον τρόπο αυτό, θα καλλιεργηθούν ισχυροί συναισθηματικοί δεσμοί μέσα από τη κουλτούρα της φιλοξενίας και της αμοιβαιότητας, που θα σέβεται και θα αποδέχεται την προσωπικότητα του κάθε επισκέπτη ως ξεχωριστή και ιδιαίτερη σεβαστή μονάδα.
* Επιπρόσθετα, επιβάλλεται να δοθεί ενδιαφέρον για καλύτερη αξιοποίηση των χωρών με αρχαιολογικούς θησαυρούς τους οποίους οφείλουν να στελεχώνουν εκπαιδευμένοι ξεναγοί. Συμπληρωματικά, **χρειάζεται συντήρηση και ανάδειξη όλων των μνημείων πολιτισμική κληρονομιάς** και αύξηση πολιτισμικών εκδηλώσεων για τη προβολή της χώρας μας στο εξωτερικό.
* Γι’ αυτό **κρίνεται απαραίτητη η αντιμετώπιση ανεδαφικών ρατσιστικών συμπεριφορών** από ορισμένες μειοψηφικές ομάδες και η ανοχή στη διαφορετική προσωπικότητα του επισκέπτη.
* Συμπληρωματικά, θετικά θα λειτουργήσει **η καλλιέργεια εναλλακτικών μορφών τουρισμού,** αφού λειτουργήσουμε με το πνεύμα του σεβασμού προς το περιβάλλον και την υιοθέτηση οικολογικής συνείδησης για αειφόρο ανάπτυξη .
* Τέλος, **χρειάζεται εθνική πολιτική με μεθοδικό και μακροχρόνιο σχεδιασμό με εξωστρεφείς και καινοτόμες στρατηγικές** που θα θέτουν υψηλές προδιαγραφές στο τουριστικό προϊόν και θα καλύπτουν και τους πιο απαιτητικούς τουρίστες, χωρίς το πνεύμα της κερδοσκοπίας που, δυστυχώς, παρατηρείται σε περιόδους υψηλής τουριστικής κίνησης .

**Επίλογος** Η αξιοποίηση όλων των συγκριτικών πλεονεκτημάτων της χώρας μπορεί να δώσει δυνατή προοπτική στην ανάπτυξη ενός ισχυρού τουριστικού ρεύματος που θα καταστήσει τη χώρα μας, κοινωνικά, οικονομικά και πολιτικά, ισχυρή . Αυτή η προοπτική απαιτεί την ανάδειξη ευθυνών και από κάθε πολίτη χωριστά και, κυρίως, από την πολιτική ηγεσία .

**Επίλογος** Γίνεται, λοιπόν, αντιληπτό, αγαπητοί συνδημότες, ότι ο τουρισμός αλλάζει και προσαρμόζεται στα νέα δεδομένα . Δεν θα πρέπει να είμαστε αδιάφοροι απέναντι στις εξελίξεις, αλλά με κρατική φροντίδα και ατομικό ενδιαφέρον να κινητοποιηθούμε για την καλύτερη ανάπτυξη και προώθηση των σύγχρονων μορφών τουρισμού. Εξάλλου δεν είναι λίγες οι φωνές που υψώνονται υποστηρίζοντας μια οικονομική πολιτική στηριζόμενη στην καλύτερη δυνατή αξιοποίηση του τουρισμού, χωρίς ασυλλόγιστες ενέργειες και κυρίως χωρίς την προσπάθεια αισχροκέρδειας. Ας ακούσουμε, λοιπόν, τις φωνές αυτές κι ας ενδιαφερθούμε πραγματικά για την οικολογική οικονομία μέσα από έργα υποδομής που αποπνέουν το αίσθημα της συνέχειας και συνέπειας .

**ΤΟΥΡΙΣΜΟΣ**

**ΠΡΟΛΟΓΟΣ:** Η επιθυμία για ταξίδι ήταν ανέκαθεν «ριζωμένη» στην ανθρώπινη ψυχή. Το άγνωστο, το διαφορετικό δεν έπαψε ποτέ να γοητεύει και να αποτελεί άμεσο ή μακροπρόθεσμο στόχο. Πόσο μάλλον σήμερα που και οι πιο μακρινοί τόποι μοιάζουν εύκολα προσεγγίσιμοι με τη συνδρομή της εξελιγμένης τεχνολογίας και «ζωντανεύουν» καθημερινά σε ψηφιακές οθόνες και πολύχρωμα περιοδικά. Ο τουρισμός πλέον αποτελεί ιδεολογία της εποχής και θεωρείται ένα από τα βασικά γνωρίσματα μιας διαβίωσης με ποιοτικές προδιαγραφές και μιας ζωής με ενδιαφέρουσες εναλλαγές και αξιομνημόνευτες αναμνήσεις.

**Μεταβατική παράγραφος:** Τη δυνατότητα αυτή, σε παλιότερες εποχές είχαν μόνο κάποιοι προνομιούχοι. Στην εποχή μας, το προνόμιο αυτό το αποκτούν όλο και περισσότεροι άνθρωποι. Οι σύγχρονες συνθήκες και ανάγκες ζωής επιτρέπουν σε πολλούς ανθρώπους, ανεξάρτητα από την κοινωνική τους θέση και την επαγγελματική τους ιδιότητα, να προγραμματίζουν και να πραγματοποιούν ταξίδια όχι μόνο στο εσωτερικό της χώρας τους, αλλά και στο εξωτερικό.

 Πρώτα οι Έλληνες αντιλήφθηκαν τη μορφωτική και ψυχαγωγική αξία του τουρισμού. Γνωστές, άλλωστε, είναι οι μετακινήσεις του Ηροδότου, του Σόλωνα, του Εκαταίου, του Παυσανία, του Πλάτωνα Τους παλαιότερους αυτούς περιηγητές διαδέχτηκαν ταξιδιώτες με πνευματική καλλιέργεια και οικονομική άνεση που επισκέπτονταν τόπους με πολιτιστικά ενδιαφέροντα. Σήμερα, ωστόσο, ο τουρισμός έχει διαφοροποιηθεί, καθώς έχει σχεδόν εγκαταλειφθεί η πνευματική αναζήτηση και η αρχαιογνωσία ενώ προέχει η διασκέδαση και η χαλάρωση από τους έντονους ρυθμούς της ζωής.

 **Παράγοντες που επιβάλλουν τον τουρισμό**

* Ο εκσυγχρονισμός στα μέσα μετακίνησης και επικοινωνίας (συγκοινωνίες, οδικό δίκτυο, αεροδρόμια, λιμάνια)
* Το ανεπτυγμένο βιοτικό επίπεδο των ανθρώπων, η οικονομική εξέλιξη, τα επιδόματα αδείας, η θέσπιση του ¨κοινωνικού τουρισμού» και η συνακόλουθη αύξηση του ελεύθερου χρόνου (καθιέρωση πενθήμερου, αργίες, άδειες)
* Η ειρήνευση μεταξύ των κρατών και η πολιτική ομαλότητα
* Ο σύγχρονος τρόπος ζωής, που κυριαρχείται από το άγχος, τη ρουτίνα, την ανία, ωθεί στην ανάγκη για φυγή από την πραγματικότητα, την αλλαγή παραστάσεων για αναζωογόνηση και ψυχική εκτόνωση.
* Η επιθυμία γνωριμίας και επαφής με άλλους λαούς για μορφωτικούς και πολιτιστικούς λόγους
* Η κατάργηση των συνόρων και η ενοποίηση της Ευρώπης έκαναν πιο εύκολη τη μετακίνηση των πολιτών.
* Κάτω από την καταλυτική επίδραση των Μ.Μ.Ε. και ιδιαίτερα της διαφήμισης ο επίδοξος ταξιδιώτης έχει πλέον άπειρες επιλογές.
* Ο υγιής ανταγωνισμός των τουριστικών επιχειρήσεων με τις παροχές και τα «πακέτα διακοπών» που προσφέρουν στους τουρίστες.
* Επαγγελματικές ανάγκες επιβάλλουν πολλές φορές τα ταξίδια.
* Η γλωσσομάθεια που διευκολύνει την επαφή του τουρίστα με άλλους λαούς.

**Αποτελέσματα**

**Α. Θετικά:**

* Ενισχύεται η οικονομική ζωή καθώς γίνονται αναπτυξιακά έργα (λιμάνια, αεροδρόμια, οδικό δίκτυο), εισρέει συνάλλαγμα, τονώνονται επιχειρηματικές δραστηριότητες με την ανάπτυξη της τουριστικής βιοτεχνίας και παρατηρείται περιφερειακή ανάπτυξη και αξιοποίηση των τουριστικών περιοχών.
* Δημιουργούνται επαγγελματικές διέξοδοι και θέσεις εργασίας σε ένα κύκλωμα επαγγελμάτων (π.χ. ξενοδοχειακές μονάδες, ταξιδιωτικά γραφεία, ξεναγοί, καταστήματα) ενώ διατηρούνται παραδοσιακά επαγγέλματα, όπως αμαξάδες, αγγειοπλάστες, κλπ.
* Ορισμένες μορφές του, όπως ο οικοτουρισμός ή ο αγρο(το)τουρισμός σέβονται και προστατεύουν τη φύση.
* Προσφέρει ευρύτερη μόρφωση, άνοιγμα των πνευματικών οριζόντων, γνώση νέων τρόπων ζωής και σκέψης και συμβάλλει στην ανταλλαγή ιδεών.
* Ο τουρισμός συνιστά πραγματική ψυχαγωγία που κεντρίζει την ανθρώπινη ύπαρξη και συνδυάζει τη γνώση με τη διασκέδαση. Ο άνθρωπος ξεφεύγει από τη ρουτίνα που του προκαλεί η καθημερινότητα, ανανεώνεται ψυχικά και χαλαρώνει από τους έντονους ρυθμούς της ζωής.
* Αναβιώνει η παράδοση, προβάλλεται ο πολιτισμός της χώρας στο εξωτερικό, συντελεί στη διάδοση των ιδεών, την εξάπλωση της κουλτούρας και τις πολιτιστικές ανταλλαγές.
* Συντελεί στην επικοινωνία και τη γνωριμία ανθρώπων και λαών, στη διακρατική / διεθνιστική συνεργασία, στην επικράτηση πνεύματος ειρήνης και συνεργασίας μεταξύ των λαών, στην άρση των εθνικιστικών προκαταλήψεων και τον περιορισμό του ρατσισμού.

**Β. Αρνητικά**: Η απουσία προγραμματισμού, υπευθυνότητας και παιδείας σε συνδυασμό με την απληστία του Έλληνα για γρήγορο και εύκολο κέρδος, αλλά και η ιδιωτική πρωτοβουλία, που συχνά χαρακτηρίζεται από έλλειψη ιστορικής-πολιτιστικής ευαισθησίας και γνώσης συνετέλεσαν στη δημιουργία προβλημάτων:

* Επιπτώσεις στο φυσικό περιβάλλον: άναρχη και κακόγουστη δόμηση, ρύπανση, αποψίλωση δασικών περιοχών, βεβήλωση αρχαιολογικών χώρων, ελάττωση φυσικών πόρων.
* Ο τουρισμός αποτελεί επισφαλή οικονομική πηγή: η απουσία επαγγελματικής συνείδησης, η έλλειψη ποιότητας, οι ανεπαρκείς υπηρεσίες αλλά και δυσμενείς διεθνείς καταστάσεις (π.χ. τρομοκρατικές ενέργειες) μπορεί να οδηγήσουν σε συρρίκνωσή του με αλυσιδωτά οικονομικά προβλήματα, π.χ. ανεργία.
* Διάφορες μορφές μη ποιοτικού τουρισμού δημιουργούν προβλήματα στις τοπικές κοινωνίες με την αλλοίωση των ηθών κι εθίμων που προκαλούν, και την έξαρση φαινομένων κοινωνικής παθογένειας.
* Αύξηση του κόστους ζωής στις τουριστικές περιοχές.
* Η ξενομανία και ο δουλικός μιμητισμός επιτρέπουν σε ξένα ήθη κι έθιμα να εισβάλλουν αλλοτριώνοντας την εθνική φυσιογνωμία.
* Γλωσσική αλλοτρίωση, νόθευση της γλώσσας με ξένα στοιχεία (π.χ. ξενόγλωσσες επιγραφές)
* Η λαϊκή τέχνη εμπορευματοποιείται, βιομηχανοποιείται χάνοντας τη μοναδικότητα και την αυθεντικότητά της.
* Απληστία, κερδοσκοπία, εκμετάλλευση των τουριστών.
* Σύμπλεγμα εθνικής κατωτερότητας έναντι των τουριστών.
* Ανταγωνισμός των κρατών για την προσέλκυση τουριστών: ερωτήματα προκαλούν οι πυρκαγιές, τρομοκρατικές ενέργειες, έκδοση ταξιδιωτικών οδηγιών

**Προτάσεις υγιούς ανάπτυξης τουρισμού**

* Ορθή λειτουργία και κινητοποίηση της οργανωμένης πολιτείας με διαφήμιση της χώρας στο εσωτερικό και εξωτερικό, παροχή κινήτρων για δημιουργία επιχειρήσεων και υποδομών, κλπ.
* Έλεγχος στην τουριστική αγορά για ποιότητα παροχής υπηρεσιών (τουριστικές σχολές, διαρκής επιμόρφωση και εκπαίδευση, επαγγελματική κατάρτιση, κλπ.)
* Αξιοποίηση των αξιοθέατων και προβολή των αρχαιολογικών χώρων
* Ποιοτική και όχι ποσοτική ανάπτυξη του τουρισμού: στόχος πρέπει να είναι όχι περισσότεροι, αλλά εκλεκτότεροι τουρίστες. Σωτήρια οικονομική πηγή μπορεί ν’ αναδειχθεί ο τουρισμός υψηλής εισοδηματικής τάξης
* Στήριξη εναλλακτικών μορφών τουρισμού.
* Ενίσχυση κοινωνικού τουρισμού
* Αποφυγή εκμετάλλευσης των τουριστών: καταγγελία και αυστηρές ποινές σε περιπτώσεις αισχροκέρδειας, που αποτελεί δυσφήμιση της χώρας στο εξωτερικό.
* Σεβασμός προς την παράδοση: αποφυγή της άκριτης ξενομανίας, διαφύλαξη εθνικής φυσιογνωμίας και προστασία πολιτικής και ιστορικής κληρονομιάς.
* Σεβασμός προς το περιβάλλον.
* Κάθε άτομο πρέπει να χαρακτηρίζεται από τουριστική συνείδηση, ευγένεια, φιλοξενία, σεβασμό και σοβαρότητα, ιδιαίτερα όσοι ασχολούνται με υπηρεσίες τουρισμού.
* Σεβασμός στον εσωτερικό τουρισμό: οι Έλληνες έχουν δικαίωμα να νιώθουν άνετα ταξιδεύοντας στη χώρα τους και όχι να δυσφορούν και να αισθάνονται ως ξένοι στον τόπο τους

**ΕΠΙΛΟΓΟΣ:** Ο τουρισμός είναι αναμφισβήτητα πολύτιμη πηγή εσόδων για ιδιώτες και για κράτος. Αναμφισβήτητες είναι, όμως, και οι επικίνδυνες παρενέργειές του, ιδιαίτερα σε ό,τι αφορά την εθνική φυσιογνωμία και παράδοση. Για τούτο χρέος και συμφέρον της πολιτείας και των πολιτών είναι να διαμορφώσουν όλους εκείνους τους όρους που απαιτούνται – προγραμματισμό, έλεγχο, παιδεία και κατάλληλη αγωγή – ώστε να περιοριστούν ή και να εκλείψουν τα αρνητικά αποτελέσματά του.

**ΕΝΑΛΛΑΚΤΙΚΕΣ ΜΟΡΦΕΣ ΤΟΥΡΙΣΜΟΥ**

Κατά κοινή ομολογία, ο θερινός τουρισμός αποφέρει τα μεγαλύτερα κέρδη για τη χώρα μας. Εντούτοις ο τουρισμός μπορεί να επεκταθεί και με άλλες μορφές που εξασφαλίζουν οικονομική ανάπτυξη και σταθερότητα σ’ αυτό τον εποχικό και ευπαθή τομέα της οικονομίας.

**Αγροτουρισμός:** αποτελεί μια οργανωμένη τουριστική δραστηριότητα κατά την οποία εξασφαλίζεται στους τουρίστες η δωρεάν διαμονή σε αγρόκτημα με αντάλλαγμα τη συμμετοχή τους σε αγροτικές δραστηριότητες.

**Οικοτουρισμός**: πρόκειται για μορφή τουρισμού που συνδυάζει τις διακοπές με τις οικολογικές δραστηριότητες. Και οι δύο αυτές μορφές τουρισμού χαρακτηρίζονται από σεβασμό στον άνθρωπο και το περιβάλλον. Αναπτύσσονται σαφώς στην ύπαιθρο και παρέχουν υπηρεσίες όπως καταλύματα, διατροφή, πολιτισμικές και οικολογικές δραστηριότητες, πληροφορίες περιηγητών. Στην ουσία αποτελούν προσπάθειες να ενταχθούν οι αγροτικές κοινωνίες σε αναλογικότερο καταμερισμό του εθνικού τουριστικού εισοδήματος και έχουν ποικίλα οφέλη:

* Αναβίωση παραδοσιακών οικισμών
* Προβολή πολιτιστικής κληρονομιάς
* Ανάπτυξη υγιών ανθρώπινων σχέσεων μεταξύ τουριστών και ντόπιων
* Προστασία του φυσικού περιβάλλοντος
* Ευαισθητοποίηση σχετικά με την αξία της φύσης και τη σημασία των πόρων της
* Δημιουργία νέων θέσεων εργασίας
* Αξιοποίηση τοπικών αγροτικών προϊόντων.

**Χειμερινός τουρισμός:** πρόκειται για τον τουρισμό που αναπτύσσεται κυρίως σε ηπειρωτικές περιοχές. Οφέλη:

* Προβολή του φυσικού περιβάλλοντος (ομορφιές της χώρας)
* Περιφερειακή ανάπτυξη και αξιοποίηση των ορεινών περιοχών
* Καταπολέμηση της αστυφιλίας
* Οικονομική και κοινωνική ανάπτυξη
* Εξασφάλιση απασχόλησης για τους ντόπιους
* Εξανθρωπισμός σχέσεων τουριστών με τους ντόπιους
* Ο τουρίστας γίνεται περιηγητής και οδοιπόρος.

**Αθλητικός τουρισμός**: πρόκειται για τον τουρισμό που δημιουργείται με αφορμή σημαντικές αθλητικές διοργανώσεις (π.χ. Ολυμπιακοί Αγώνες, Παγκόσμια Πρωταθλήματα) Οφέλη:

* Προβολή του αθλητικού ιδεώδους
* Καλλιέργεια διαχρονικών αξιών
* Επαφή, γνωριμία, επικοινωνία ανθρώπων και λαών
* Συναδέλφωση λαών, ειρηνική συνύπαρξη, άρση των προκαταλήψεων και των ρατσιστικών αντιλήψεων
* Οικονομική ανάπτυξη
* Νέες θέσεις εργασίας.

**Εκπαιδευτικός τουρισμός:** πρόκειται για τον τουρισμό που δημιουργείται από τις εκδρομές των σχολείων στο εσωτερικό ή το εξωτερικό. Οφέλη:

* Παιδαγωγική και μορφωτική σημασία
* Οι μαθητές γίνονται κοινωνοί της πολιτιστικής κληρονομιάς και μυούνται στην κουλτούρα των λαών
* Ενδυνάμωση πατριωτισμού
* Ομαλή κοινωνικοποίηση
* Ανάπτυξη ιδιαίτερων σχέσεων μεταξύ των μαθητών και με τους καθηγητές τους
* Αναζωογόνηση πνεύματος και ψυχής και απομάκρυνση από τη σχολική ρουτίνα
* Αλλαγή παραστάσεων και μείωση του άγχους που προκαλεί η εντατικοποίηση της σχολικής ζωής
* Συναδέλφωση λαών, ειρηνική συνύπαρξη, άρση των προκαταλήψεων και των ρατσιστικών αντιλήψεων
* Επαφή με τη φύση
* Γλωσσομάθεια
* Νέες θέσεις εργασίας, τόνωση τουριστικής κίνησης, ιδιαίτερα σε περιόδους «νεκρές».

**Η διαφορά του περιηγητή από τον τουρίστα**

* Ανάμεσα στον περιηγητή και τον τουρίστα υπάρχουν ουσιώδεις διαφορές οι οποίες έχουν σχέση κυρίως με το σκοπό για τον οποίο καθένας από τους δύο ταξιδεύει. Στόχος του περιηγητή είναι η γνώση. Ο περιηγητής είναι, συνήθως, άνθρωπος καλλιεργημένος, με πνευματικά ενδιαφέροντα και θεωρεί τα ταξίδια ευκαιρία να αποκτήσει γνώσεις και πνευματικές εμπειρίες. Γι’ αυτό επισκέπτεται, παραμένει κι εξερευνά τόπους ιστορικούς, χώρους ιερούς, με καλλιτεχνικά ενδιαφέροντα (μνημεία). Είναι τόσο ισχυρή η έφεσή του να επισκεφθεί τους τόπους αυτούς, ώστε προσδίδει στα ταξίδια του προσκυνηματικό χαρακτήρα. Σε παλιότερες, μάλιστα, εποχές, όταν τα ταξίδια, λόγω αντικειμενικών δυσκολιών, ήταν πολυδάπανα και επικίνδυνα, δε δίσταζε να ξοδέψει μεγάλα ποσά, να αναλάβει τον κίνδυνο και να υποστεί τις ταλαιπωρίες που του επιφύλασσαν τα ταξίδια σε μακρινές χώρες, για να πραγματοποιήσει το όνειρό του να τις επισκεφθεί.
* Απεναντίας, οι τουρίστες ταξιδεύουν μαζικά και αποτελούν όχλο, καθώς συμμετέχουν σε μεγάλες ομάδες που κινούνται οργανωμένα και άβουλα. Ταξιδεύουν λιγότερο από περιέργεια να γνωρίσουν και περισσότερο για να αποδράσουν από την ανούσια και πληκτική ζωή τους. Σκοπός του ταξιδιού τους είναι κυρίως οι αισθησιακές απολαύσεις. Γι’ αυτό κατευθύνονται σε τόπους που ανήκουν σε αυτό που ονομάζεται «περιφέρεια της απόλαυσης», δηλαδή σε χώρες που προσφέρουν ό,τι αναζητούν οι τουρίστες: ήλιο, ακτή, έρωτα, θάλασσα. Η σχέση τους με τον τόπο και τους ανθρώπους που επισκέπτονται είναι επιφανειακή, λείπει η πνευματική μέθεξη. Τα ταξίδια θεωρούνται από τους τουρίστες μέσο κοινωνικής διάκρισης και κοινωνικής ανόδου. Γι’ αυτό ταξιδεύοντας ικανοποιούν τη ματαιοδοξία τους για προβολή και επίδειξη. Εξάλλου, σε πολλές περιπτώσεις επισκέπτονται ξένες χώρες από μιμητισμό.

**Διαγραμματικά:**

 **Ο περιηγητής:**

* Πραγματοποιεί ουσιαστική προσέγγιση των τόπων που επισκέπτεται με βάση τα ενδιαφέροντά του και έρχεται σ’ επαφή με τη φύση
* Διέπεται από στοχαστική διάθεση, επιδιώκει ευρύτερη μόρφωση και διεύρυνση των πνευματικών του οριζόντων
* Στοχεύει στην αναζωογόνηση και την ανανέωση δυνάμεων
* Αντιλαμβάνεται το ταξίδι ως εμπειρία ζωή

**Ο τουρίστας:**

* Πραγματοποιεί επιφανειακή προσέγγιση του τόπου που επισκέπτεται καθώς ο προορισμός και το πρόγραμμα, συνήθως, δεν αποτελούν προσωπική του επιλογή.
* Επιδιώκει την ανεμελιά, τη διασκέδαση, το ξεφάντωμα
* Ο νεοπλουτισμός ή ο μιμητισμός τον παρασύρουν σε επίδειξη και σπατάλη. Προβάλλει μια κοινωνική και οικονομική ταυτότητα μέσω των διακοπών που επιλέγει.